ኢትዮጵያ የአልሸባብን የሽብር ድርጊት ለመከላከል ዝግጅት አድርጋለች-ውጭ ጉዳይ
አዲስ አበባ፤ ጥቅምት 27/2006 (ዋኢማ) – ኢትዮጵያ የአልሻባብ የሽብር ጥቃት ለመከላከል የሚያስችል ሁሉን አቀፍ ዝግጅት እና ብቃት እንዳላት የውጭ ጉዳይ ሚኒስቴር አስታወቀ።የሚኒስቴሩ ቃል አቀባይ አምባሳደር ዲና ሙፍቲ በወቅታዊ ጉዳዮች ዙሪያ ለጋዜጠኞች በሰጡት መግለጫ የአልሻባብ የሽብር ድርጊት እስካለ ድረስ በምስራቅ አፍሪካ ያሉ የአካባቢው አገራት ለችግሩ ተጋላጭ መሆናቸውን ገልጸዋል።በኢትዮጵያ ስጋቱን ለመቀነስ በተለያዩ የአመራር ቦታዎች ላይ ያሉ አካላት ችግሩን ለመመከከት የሚያስችል አደረጀጃት መፈጠራቸውን ጠቅሰዋል።ኢትዮጵያ ከዚህ ቀደም ሽብርተኞችን በመመከት ረገድ ብቻዋን ጥረት ስታደረግ መቆየቷን ያስታወሱት አምባሳደሩ፣ በአሁኑ ወቅት ጉዳዩ የሁሉም የአካባቢው አገራት የጋራ ጉዳይ በመሆኑ አልሻባብን ለመመከት የጋራ ትብብር ለማድረግ አመቺ ሁኔታ መፈጠሩን ገልጸዋል።ኢትዮጵያ፣ዩጋንዳ፣ጅቡቲና ኬንያ ወታደሮቻቸውን ወደ ሶማሊያ በመላክ አልሻባብን ለመመከት የጋራ ወታደራዊና የመረጃ ልውውጥ እያደረጉ መሆናቸውን ተናግረዋል።በአሁኑ ወቅት ከሞላ ጎደል የሽብር ቡድኑን በመከላከል ረገድ ውጤት እየተመዘገበ መምጣቱን ጠቁመዋል።በኢትዮጵያ በልማት፣በፍትህ፣በዴሞክራሲ እና በእኩልነት ረገድ ተስፋ ሰጪ ውጤቶችን እየተመዘገቡ በመምጣታቸው አገሪቱ ለሽብርተኞች መፈልፈያ ምቹ እንዳትሆን ጥረት እያደረገች ስለመሆኗም ተናግረዋል።አምባሳደር ዲና እንዳሉት በአሁኑ ወቅት አልሻባብ የመፈረካከስ እና የመሰንጠቅ አዝማሚያዎች እየታዩበት መሆኑንና የቡድኑን ጥቃት በአስተማማኝ  ሁኔታ ለመከላከል የሚያስችል ዝግጅት በኢትዮጵያ በኩል  አለ ብለዋል።እንደ ኢዜአ ዘገባ የተባበሩት መንግታት ድርጅትም በአልሻባብ ላይ የሚካሄደውን ዘመቻ ለማጠናከር 4 ሺ ገደማ የሰላም አስከባሪ ሃይል ወደ ሶማሊያ ለመላክና  ከዚህ ውስጥ አፍሪካ 2500 ገደማ ወታደሮችን እንድታዋጣ ሃሳብ ማቅረቡን አስረድተዋል።